CELEX: C2007/117/24
Language: el
Date: 2007-05-26 00:00:00
Title: Υπόθεση C-141/07: Προσφυγή της 9ης Μαρτίου 2007 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/15
            
         Προσφυγή της 9ης Μαρτίου 2007 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας
   (Υπόθεση C-141/07)
   (2007/C 117/24)
   Γλώσσα διαδικασίας: η γερμανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: B. Schima)
   
      Καθής: Ομοσπονδιακή Δημοκρατία της Γερμανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ομοσπονδιακή Δημοκρατία της Γερμανίας, καθορίζοντας στο άρθρο 14, παράγραφοι 5 και 6, του Apothekengesetz (νόμου περί φαρμακείων) σωρευτικές απαιτήσεις για τη σύμβαση εφοδιασμού φαρμάκων, οι οποίες έχουν ως αποτέλεσμα να καθίσταται πρακτικώς αδύνατος ο εφοδιασμός νοσοκομείου με φάρμακα από φαρμακεία άλλων κρατών μελών, παρέβη τις υποχρεώσεις που υπέχει από τα άρθρα 28 και 30 ΕΚ·
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Ισχυρισμοί και κύρια επιχειρήματα
   Το άρθρο 28 ΕΚ απαγορεύει όλους τους ποσοτικούς περιορισμούς επί των εισαγωγών, καθώς και όλα τα μέτρα ισοδυνάμου αποτελέσματος μεταξύ των κρατών μελών. Οποιαδήποτε εμπορική ρύθμιση των κρατών μελών, η οποία μπορεί να εμποδίσει το ενδοκοινοτικό εμπόριο άμεσα ή έμμεσα, πραγματικά ή δυνητικά, πρέπει να θεωρείται μέτρο ισοδυνάμου αποτελέσματος με ποσοτικό περιορισμό. Το γεγονός ότι, στο παρόν στάδιο εξελίξεως του κοινοτικού δικαίου, οι ρυθμίσεις για τη διάθεση των φαρμάκων είναι εναρμονισμένες μόνο σε κάποιους επί μέρους τομείς, δεν απαλλάσσει τα κράτη μέλη από την υποχρέωσή τους να τηρούν τις διατάξεις περί της ελεύθερης κυκλοφορίας των εμπορευμάτων.
   Σύμφωνα με την παράγραφο 14 του γερμανικού Apothekengesetz, τα γερμανικά νοσοκομεία έχουν τη δυνατότητα, αντί να εγκαταστήσουν δικό τους νοσοκομειακό φαρμακείο, να επιτρέπουν τον εφοδιασμό με φάρμακα από εξωτερικό φαρμακείο. Στη διάταξη αυτή όμως καθορίζονται σωρευτικές απαιτήσεις για τη σύμβαση εφοδιασμού φαρμάκων, οι οποίες έχουν ως αποτέλεσμα να καθίσταται πρακτικώς αδύνατος ο κανονικός εφοδιασμός νοσοκομείου με φάρμακα από φαρμακεία άλλων κρατών μελών, δεδομένου ότι ορισμένες υποχρεώσεις που προβλέπονται από τη σύμβαση μπορούν να εκπληρώνονται μόνον από φαρμακεία εγκατεστημένα στην περιοχή του νοσοκομείου που πρόκειται να εφοδιαστεί.
   Σύμφωνα με τη νομολογία του Δικαστηρίου, εθνικές διατάξεις οι οποίες περιορίζουν ή απαγορεύουν ορισμένους τρόπους πωλήσεως δεν εμπίπτουν στο άρθρο 28 ΕΚ αν συντρέχουν δύο προϋποθέσεις: πρώτον, οι εν λόγω διατάξεις να ισχύουν για όλους τους ενδιαφερόμενους επιχειρηματίες που ασκούν τη δραστηριότητά τους στο εσωτερικό της χώρας και, δεύτερον, οι πωλήσεις εγχώριων προϊόντων και προϊόντων από άλλα κράτη μέλη να θίγονται νομικώς και πραγματικώς κατά τον ίδιο τρόπο. Στην προκειμένη περίπτωση πληρούται εντούτοις μόνον η πρώτη προϋπόθεση, δεδομένου ότι, με την εκ του νόμου προβλεπομένη εκπλήρωση όλων των υποχρεώσεων της συμβάσεως από έναν και μόνον προμηθευτή, τα εγχώρια και τα αλλοδαπά προϊόντα δεν θίγονται, νομικώς και πραγματικώς, κατά τον αυτόν τρόπο. Η πρόσβαση στην αγορά προϊόντων από άλλα κράτη μέλη εμποδίζεται με τη ρύθμιση αυτή περισσότερον από ό,τι η πρόσβαση των εγχώριων προϊόντων. Επιπλέον, σύμφωνα με τη νομολογία του δικαστηρίου, δεν έχει σημασία το γεγονός ότι και εγχώρια φαρμακεία, τα οποία δεν βρίσκονται πλησίον του νοσοκομείου, αντιμετωπίζουν τα ίδια προβλήματα. Ένα κρατικό μέτρο μπορεί πράγματι να χαρακτηρίζεται ως περιορισμός του εμπορίου μεταξύ των κρατών μελών και στην περίπτωση κατά την οποία δεν ευνοεί όλα τα εγχώρια προϊόντα και επίσης δεν βλάπτει μόνον τα εισαγόμενα αλλά και τα εγχώρια προϊόντα.
   Περιορισμοί του ενδοκοινοτικού εμπορίου μπορούν να δικαιολογηθούν από επιτακτικούς λόγους γενικού συμφέροντος, ιδίως από λόγους δημοσίας ασφαλείας ή προστασίας της υγείας. Επιπλέον, οι αμφισβητούμενες εθνικές ρυθμίσεις πρέπει να αποδεικνύεται ότι είναι πρόσφορες, αναγκαίες και ανάλογες. Στην προκειμένη όμως περίπτωση, η εκ του νόμου υποχρεωτικώς προβλεπομένη συγκέντρωση όλων των προβλεπομένων από τη σύμβαση υποχρεώσεων δεν είναι αναγκαία για λόγους προστασίας της υγείας. Αντιθέτως, θα έπρεπε να είναι δυνατόν να αναλαμβάνει τον κανονικό εφοδιασμό με φάρμακα φαρμακείο εγκατεστημένο σε μεγαλύτερη απόσταση από το εφοδιαζόμενο νοσοκομείο, ακόμη δε και σε άλλο κράτος μέλος.